# name
Les roques volcàniques van accelerar el sorgiment de la vida

# metadata.dc.description.abstract[].value
La Terra és l'únic planeta que coneixem on s'ha iniciat la vida. Estadísticament, és molt probable que s'hagi produït en molts altres llocs de l'Univers, però encara no se n'ha trobat cap. Això comporta que tots els estudis sobre el seu sorgiment s'hagin de centrar en la Terra. La vida va aparèixer molt aviat en la història del planeta. Es considera que, fa uns 4.500 milions d'anys, l'escorça terrestre s'havia refredat prou per permetre la formació de molècules orgàniques que, necessàriament, s'haurien d'haver format de manera espontània a través de reaccions químiques. Abans de l'aparició de la vida hi ha haver un període d'evolució química. Fa temps es va demostrar que aquesta evolució química era tècnicament inevitable en les condicions atmosfèriques de la Terra primitiva, molt diferents de les actuals. El bioquímic català Joan Oró va contribuir a aquestes demostracions. Els fòssils d'éssers vius més antics que s'han trobat, relativament similars a determinats bacteris actuals, tenen uns 3.700 milions d'anys. És a dir, aquesta evolució química, necessària perquè es produïssin com a mínim les primeres molècules orgàniques capaces de transportar informació genètica, va durar només 800 milions d'anys. És un període de temps que tradicionalment s'ha considerat excessivament curt perquè es produís aquesta evolució química prebiòtica. Com és possible? La biòloga molecular especialista en genètica i en astrobiologia Elisa Biondi i els seus col·laboradors, de diverses universitats i centres de recerca estatunidencs i hongaresos, han trobat un mecanisme mineralògic molt abundant a la Terra primitiva que contribueix a explicar per què el període d'evolució química va poder ser tan breu. Segons han publicat a la revista Astrobiology, la simple presència de roques basàltiques vítries catalitza la formació de molècules capaces d'emmagatzemar i transportar informació genètica.

# metadata.dc.rights[].value
(c) Edició de Premsa Periòdica Ara, 2022

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Les roques volcàniques van accelerar el sorgiment de la vida